Claus Hjort Frederiksen (V), 2002-12-11:
Jeg vil gerne takke for den brede tilslutning, der er til forliget.
Og så vil jeg gerne generelt sige omkring implementeringen af det her forlig, at vi udmønter alle aftaler loyalt, og jeg kan forsikre, at vi ikke forsøger hverken at skærpe eller at svække ordlyden, forståelsen af indholdet i forliget.
Der er rejst et par spørgsmål, som jeg godt vil kommentere.
Det første drejer sig om 6 ugers selvvalgt uddannelse.
6 ugers selvvalgt uddannelse for ledige giver adgang til uddannelser efter såvel loven om statens voksenuddannelsesstøtte som efter lov om godtgørelse ved deltagelse i erhvervsrettet voksen- og efteruddannelse.
Jeg har på grundlag af oplysninger fra Undervisningsministeriet besvaret spørgsmål om 6 ugers selvvalg til både forligspartierne og Folketingets Arbejdsmarkedsudvalg.
Desværre gjorde svarene kun rede for uddannelserne efter lov om godtgørelse ved deltagelse i erhvervsrettet voksen- og efteruddannelse.
Undervisningsministeriet har oplyst, at der i 2002 efter lov om statens voksenuddannelsesstøtte er givet støtte til omkring 170 ledige og anvendt i alt omkring 1,9 mio. kr.
Heraf har godt 100 af de ledige deltaget i åben uddannelse, og her er der deltagerbetaling.
Der er altså tale om, at der er godt 100 personer, der i år var omfattet af deltagerbetaling, og intet tyder på, at der vil blive tale om afgørende flere personer til næste år.
Som jeg i går meddelte forligspartierne, vil jeg finde en løsning, således at de ledige, der har ret til 6 ugers selvvalgt uddannelse, ikke får udgifter til deltagerbetaling, ud over hvad der blev oplyst i forbindelse med de tidligere afgivne svar.
For at gøre det helt klart: Der bliver ikke tale om deltagerbetaling på SVU-uddannelser for denne gruppe.
Vi står derfor fuldt og helt ved den indgåede aftale også på dette punkt.
Så har der været en debat om den geografiske mobilitet.
Ved administrationen af reglerne om geografisk mobilitet skal arbejdsformidlingen således varetage to hensyn: hensynet til at kunne skaffe nødvendig uddannet arbejdskraft til yderkantsområder og hensynet til den enkeltes familiemæssige forhold.
På den ene side kan vi ikke i et så lille land som Danmark holde til, at de højtuddannede reserverer deres arbejdskraft til universitetsbyerne, men på den anden side skal AF ved formidlingen selvfølgelig sikre, at der er taget hensyn til den lediges familiemæssige forhold, f.eks. børnefamilier og enlige forældre, og at reglen kun anvendes, hvis det er nødvendigt for at få stillingen besat.
Jeg vil gerne understrege, at der ikke er noget krav om, at den ledige skal flytte for at kunne overtage arbejdet.
Når dette er sagt, vil jeg også samtidig sige, at man med en udvidet geografisk mobilitet samtidig sikrer, at en mellem- eller højtuddannet ledig ikke, om man så må sige, kan gå i skjul for sin rådighed.
Man kan altså ikke som uddannet klassisk filolog flytte til Samsø, som hr. Anders Samuelsen fremhævede, og kun ville stå til rådighed inden for sit nærområde.
Signalet til nyuddannede uden forpligtelser i øvrigt, der ikke kan få job inden for fagområdet i nærheden af bopælen, og som ikke ønsker at blive formidlet arbejde uden for nærområdet, er altså, at de så måske i stedet bør overveje at tage et job inden for andre fagområder.
Endelig til sidst vil jeg komme med en kort bemærkning
om CV-samtalerne
Der er efter min mening ikke grund til at udskyde fristen for iværksættelse af CV-samtaler, men jeg vil samtidig godt sige, at jeg ved, at der kan blive behov for en vis indkøring og smidighed i vurderingen af den måde, administrationen bliver varetaget på.
Der er da heller ikke nogen, der forventer eller forlanger, at hele systemet virker fuldstændig upåklageligt fra den første dag.
Vi er jo fornuftige folk.
Men jeg takker for tilslutningen til forslaget, og jeg gentager mit løfte om, at vi naturligvis implementerer teksten loyalt.